Document ID: 31989R0451

Tarybos reglamentas (EEB) Nr. 451/89
1989 m. vasario 20 d.
dėl įvairiose Viduržemio jūros regiono trečiosiose šalyse kilusiems tam tikriems žemės ūkio produktams taikytinos tvarkos
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi buvo sudaryti Europos ekonominės bendrijos ir Alžyro, Kipro, Egipto, Izraelio, Jordanijos, Libano, Maltos, Maroko, Sirijos, Tuniso, Turkijos ir Jugoslavijos susitarimų papildomi protokolai,
kadangi šiuose protokoluose numatyta tam tikriems minėtuose susitarimuose nurodytiems, tose šalyse kilusiems žemės ūkio produktams laipsniškai sumažinti tam tikrus jiems taikomus muitus; kadangi kai kuriems iš šių produktų taikomi referenciniai kiekiai;
kadangi, laikantis minėtuose protokoluose nustatytų sąlygų, yra galimybė pakeisti šių produktų statusą kilus sunkumams Bendrijos rinkoje arba viršijus referencinius kiekius;
kadangi turėtų būti nustatyta minėtų produktų statuso pakeitimo tvarka tam, kad jiems būtų taikomi referenciniai kiekiai kilus minėtiems sunkumams arba tarifinės kvotos, kai šie referenciniai kiekiai viršijami; kadangi ši tvarka turėtų būti reguliuojama per minėtų produktų vadybos komitetą;
kadangi statuso pakeitimas turi būti pagrįstas metine tradicinių srautų ataskaita pagal produktus ir pagal šalis; kadangi tos ataskaitos tikslas - atsižvelgti į prekybos raidą, išvengti rinkos trikdymo ir įvertinti tikslo išlaikyti tradicinius prekybos modelius su minėtomis šalimis įgyvendinimo mastą,
PRIĖMĖ ŠĮ REGLAMENTĄ:
1 straipsnis
Komisija kiekvienų prekybos metų pabaigoje parengia prekybos I ir II prieduose nurodytais produktais, kilusiais iš Alžyro, Kipro, Egipto, Izraelio, Jordanijos, Libano, Maltos, Maroko, Sirijos, Tuniso, Turkijos ir Jugoslavijos, srautų ataskaitą pagal produktus ir pagal šalis, kad išvengtų rinkos trikdymo.
2 straipsnis
1. Jei, atsižvelgusi į 1 straipsnyje nurodytą ataskaitą, Komisija nustatė, kad I priede nurodyto, iš Alžyro, Kipro, Egipto, Izraelio, Jordanijos, Libano, Maltos, Maroko, Sirijos, Tuniso, Turkijos ir Jugoslavijos kilusio produkto importo kiekis didėja tiek, kad šis importas gali kelti grėsmę Bendrijos rinkai, ji įgyvendina Reglamento (EEB) Nr. 2727/75 [1] su paskutiniais pakeitimais, padarytais Reglamentu (EEB) Nr. 166/89 [2], 26 straipsnyje arba atitinkamai kitų reglamentų dėl bendro žemės ūkio rinkų organizavimo atitinkamuose straipsniuose numatytą tvarką arba produktams, kurių vadybos komitetas nebuvo įkurtas Bendrijos taisyklėmis - Reglamento (EEB) Nr. 1035/72 [3] su paskutiniais pakeitimais, padarytais Reglamentu (EEB) Nr. 2238/88 [4] 32 straipsnyje numatytą tvarką, kad nustatytų referencinį kiekį konkrečiam produktui ir konkrečiai kilmei. Jei per dvejus metus iš eilės šis referencinis kiekis nepasiekiamas, jis nustoja galioti.
2. Rengiant straipsnio 1 dalyje minėtą ataskaitą, atitinkami produktai stebimi pagal Reglamento (EEB) Nr. 2658/87 [5] su paskutiniais pakeitimais, padarytais Reglamentu (EEB) Nr. 20/89 [6], 5 straipsnyje numatytą statistinę sistemą.
3. 3 straipsnis taikomas produktams, kuriems Komisija nustatė referencinius kiekius pagal straipsnio 1 dalies nuostatas.
3 straipsnis
1. Jei referencinis kiekis, pagal 2 straipsnį nustatytas II priede nurodytam produktui, kilusiam tame pačiame priede nurodytoje šalyje, yra viršijamas, Komisija, atsižvelgdama į 1 straipsnyje nurodytą ataskaitą, įgyvendina Reglamento (EEB) Nr. 2727/75 26 straipsnyje arba atitinkamai kitų reglamentų dėl bendro žemės ūkio rinkų organizavimo atitinkamuose straipsniuose numatytą tvarką arba produktams, kurių vadybos komitetas nebuvo įkurtas Bendrijos taisyklėmis, - Reglamento (EEB) Nr. 1035/72 32 straipsnyje numatytą tvarką, kad tam produktui nustatytų Bendrijos tarifinę kvotą, atitinkančią minėtą referencinį kiekį.
Šio straipsnio įgyvendinimo priemonės priimamos Reglamento (EEB) Nr. 2727/75 26 straipsnyje numatyta tvarka.
2. Rengiant 1 straipsnyje nurodytą ataskaitą, atitinkamiems produktams taikoma Reglamentu (EEB) Nr. 452/89 [7] nustatyta priežiūros tvarka.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1989 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. vasario 20 d.

Labels: 3
18
6